ZBOG IZLASKA IZ EU

Orkestar mladih Europske unije seli se iz Londona u Italiju nakon više od 40 godina zbog Brexita.

Prestižni orkestar, koji je surađivao s nekima od najpoznatijih dirigenata na svijetu, ovisi o europskim sredstvima koja gotovo sigurno više neće biti dostupna organizacijama sa sjedištem u Velikoj Britaniji nakon što ta zemlja napusti EU u ožujku 2019.

"EUYO je ključan kulturni i politički resurs za Europu i EU i presretan sam što je dugoročna stabilnost orkestra sada neupitna", rekao je glavni dirigent orkestra, Vasilij Petrenko.

Orkestar će se iduće godine preseliti u novo sjedište u Rimu te u sjeverni talijanski grad Ferraru.

Njegov osnivač bio je pokojni talijanski dirigent Claudio Abbado, a orkestar je u Italiju pozvao ministar culture Dario Franceschini.

Osnovan u Londonu 1976., orkestar je od tada ondje imao sjedište.

Orkestar svake godine organizira audicije za nove članove koji moraju biti u dobi od 16 do 26 godina i biti državljani neke države članice EU-a.

Britanski glazbenici još se mogu javiti ove jeseni za rad u orkestru 2018., kada će Britanija još biti članica Unije.

"Situacija u budućnosti ovisit će o pojedinostima dogovora između EU-a i Ujedinjenog Kraljevstva", navodi se na internetskoj stranici orkestra.